Virallinen lehti nro C 013 , 18/01/1999 s. 0077



KIRJALLINEN KYSYMYS E-1750/98 esittäjä(t): Herbert Bösch (PSE) komissiolle (5. kesäkuuta 1998) Aihe: Sokerin markkinajärjestely EU:ssa - virvoitusjuomien valmistaminen Sokerin osuus virvoitusjuomien (limonadin) valmistuksessa käytettävistä ainesosista on arvon mukaan mitattuna kaikkein suurin. Sokeri kuuluu kuitenkin markkinajärjestelyn piiriin ja sen hinta on noin 10 Itävallan sillinkiä/kilo. Tämä merkitsee, että EU:n virvoitusjuomien valmistajat joutuvat ostamaan sokeria korotetulla hinnalla, kun taas esim. Sveitsi voi ostaa sokeria maailman markkinahinnoilla tai se voi hankkia tuettua "EU-sokeria". Tällöin sveitsiläiset virvoitusjuomien valmistajat saavat ratkaisevan kilpailuedun EU:n virvoitusjuomien valmistajiin verrattuna. He tuovat halvemman juomansa EU:n markkinoille ja valtaavat siten "EU-virvoitusjuoman" markkina-asemia. Edellä mainitun johdosta kysyn seuraavaa: 1. Miten komissio suojelee EU:n virvoitusjuoman valmistajia Sveitsistä tuoduilta halpatuotteilta, joita tuetaan EU:n omin verovaroin? 2. Onko komissiolla arvioita siitä, miten monta työpaikkaa unionissa menetetään edellä mainitun järjestelyn takia? 3. Aiotaanko sokerin markkinajärjestelyä uudistaa, ja jos ei aiota, niin miten asianosaisille yrityksille voitaisiin korvata tämä EU:n omasta järjestelystä johtuva haitta? Komission jäsenen Martin Bangemanninkomission puolesta antama vastaus (23. heinäkuuta 1998) Yhteisön ja Sveitsin välinen virvoitusjuomien kauppajärjestely vahvistetaan Sveitsin kanssa vuonna 1972 tehdyn vapaakauppasopimuksen pöytäkirjassa N:o 2. Tässä järjestelyssä asetetaan näille Sveitsistä peräisin oleville tuotteille täydellinen tuontivapaus 1. heinäkuuta 1977. Näiden tuotteiden kaupan kehitys sopimuksen täytäntöönpanosta vuoteen 1995 asti ei ole aiheuttanut erityisiä ongelmia jäsenvaltioissa. Siinä yhteydessä, kun Itävalta, Suomi ja Ruotsi liittyivät yhteisöön, komissio teki neuvoston suostumuksella Sveitsin kanssa sopimuksen, jossa pyritään ottamaan huomioon perinteinen kauppa Sveitsin ja uusien jäsenvaltioiden, varsinkin Itävallan välillä. Sveitsi avasi sen perusteella vuonna 1995 vuosittaisen 32 miljoonan litran tullivapaan kiintiön virvoitusjuomien tuonnille yhteisöstä. Komission käytettävissä olevien tilastotietojen mukaan laajentuminen on todella lisännyt virvoitusjuomien ja muiden alkoholittomien juomien (vesiä lukuun ottamatta) tuontia Sveitsistä yhteisöön (13,8 milj. ecua vuonna 1994 ja 18,1 milj. ecua vuonna 1997). Sen sijaan vastaavanlainen kehitys on voitu havaita myös näiden tavaroiden viennissä yhteisöstä Sveitsiin (13,8 milj. ecua vuonna 1994 ja 20,4 milj. ecua vuonna 1997). Tämänhetkiseen yhteisen maatalouspolitiikan uudistusehdotukseen ei liity erityisiä sokerin markkinajärjestelyä koskevia ehdotuksia. Uudistusta koskevissa keskusteluissa, joita on jo käyty maatalousasiain neuvostossa, ei ole pyydetty komissiota tekemään ehdotuksia sokerin yhteisestä markkinajärjestelystä. Odotettaessa, että neuvosto antaa komissiolle valtuudet aloittaa Sveitsin kanssa viralliset neuvottelut vapaakauppasopimuksen pöytäkirjan N:o 2 mukauttamisesta, komissio on jo luonut tekniset yhteydet Sveitsin viranomaisiin virvoitusjuomien kauppaan liittyvien kysymysten käsittelemiseksi.